
Minden család


nagymamájának


és a mindannyiunkban


élő nagymamának









AZ ELTŰNT NAGYMAMA  


Egyszer volt, hol nem volt, volt egyszer egy idős asszony, aki egy csendes faluban élt egy széles folyó mellett, ami egy nagy tóba torkollott egy mély erdő szélén, amely fölött egy gyönyörű hegy ragyogott teljes szépségében. Az egész életét gyógynövények gyűjtésével töltötte és mindenkinek segített, aki szerény kunyhójába jött.


Egy kora reggeli gyógynövénygyűjtés közben, egyszer csak boldog nevetést hallott. Körülnézett minden irányba, de nem látott egy lelket sem. A nevetés egy csengő fényes hangjára hasonlított. Ez a hang hirtelenjében egy lágy és barátságos hanggal keveredett. A hang felé fordult. Csodálkozva megpillantott egy magas, fehéren csillogó nyírfát, amely megszólította. Még soha egy fa sem tett ilyet.


« Menj le a folyóhoz abba az irányba, ahonnan a nap süt és meglátod. »

Az öregasszony felkapta a mindenféle gyógynövényekkel félig megpakolt kosarát és fák és bokrok között egy virágos réten keresztül lesétált a folyóhoz.


Ott, a folyóban meglátott egy tizenkét nagy tavirózsából álló kört, aminek a közepén egy bölcső lebegett. Benne egy gyermek feküdt, aki az eget nézte és örömében nevetve szemlélte a napot. A bölcső fölött felbukkant egy fehér galamb, aki megállt a levegőben és ott röpködött helyben felette.


Az erdőből a magas nyírfa hangja hallatszott: « Ezt a gyermeket neked küldték. Vidd haza és vedd a szívedbe, mintha a sajátod lenne. »


Az öregasszony belement a vízbe, óvatosan kiemelte a gyermeket a bölcsőből és kosarába tette az illatos gyógynövények ágyára. Aztán elindult a gyermekkel vissza az erdőn keresztül a kunyhójába.


Nap mint nap, kora reggeltől késő estig szeretettel gondozta ezt a napsugaras lényt. A gyermek boldog és erős fiúvá cseperedett. Az idős asszony olyan volt neki, mintha a nagymamája lett volna, és szeretettel hívta úgy, hogy « Nonna », ami annyit jelent, hogy nagymama.


Mindent megtett azért, hogy a napsugara mindig jól legyen és ne legyenek gondjai. A « Solis » nevet adta neki a nap után, amelyre a fiú mosolygott, amikor először találkoztak. Szeretetével és gondoskodásával lehozta neki az eget a földre.


Nyáron gyakran járt vele az erdőbe, ahol mindenféle gyógynövényt gyűjtöttek együtt. Amint Solis beszélni kezdett, nemcsak a kedves nagymamájához beszélt, hanem minden kis gyógynövényhez is, amit gyűjtött. Üdvözölte és beszélgetett az erdő minden állatával és minden madárral, akivel találkoztak; ők voltak a barátai és testvérei.


A nagymama sokat tanított neki minden növényről, gyógynövényről és a természetben lévő életről. Solis nyáron a folyó sodrásával szemben is szeretett úszni és mélyre merülni. Ilyenkor lelkesen mesélt a nagymamájának a folyó és a tó mélyén lévő titokzatos világról és varázslatos lényekről. Máskor felmászott a fák tetejére és gondolatban madárrajokkal repült távoli helyekre és Nonnájának mesélt utazásokról a látható és láthatatlan világok csodás helyeire.

